Maroela Media een van die ‘webwerfkonings’Argieffoto Maroela Media is trots om deel te wees van die top 20 webwerwe in Suid-Afrika, soos pas berig deur MyBroadband. Die webwerf, MyBroadband, publiseer maandeliks ŉ lys van die top webwerwe in Suid-Afrika, gebaseer op die syfers van Effective Measure, wat statistiek van webwerwe bepaal. Maroela Media is 20ste op die lys vir Desember 2015 en een van slegs twee Afrikaanse webwerwe. Die ander Afrikaanse webwerf is Netwerk24 (Beeld, Volksblad, Rapport en Die Burger) wat in die 10de plek op die lys verskyn. Effective Measure is die amptelike vennoot van IAB South Africa en verskaf akkurate statistiek van webwerfverkeer en demografie vir Suid-Afrika se top webwerwe. Die lys is opgestel op grond van die hoeveelheid unieke lesers wat die betrokke webwerwe in Desember 2015 besoek het. Altesaam 795 508 persone het Maroela Media in Desember 2015 besoek. News24.com is eerste op die lys met meer as 5 miljoen unieke besoekers; gumtree.co.za is tweede op die lys met meer as 3,88 miljoen unieke besoekers en timeslive.co.za is derde met byna 2.7 miljoen unieke besoekers. Lees die volledige berig op MyBroadband.